**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351, 6974881331** fax: **2674022211,** web site: [**www.eakp.gr**](http://www.eakp.gr)**,** email: [**info@eakp.gr**](mailto:info@eakp.gr)

**Αθήνα 27 Ιουνίου 2020**

**ΕΝΗΜΕΡΩΤΙΚΟ ΣΗΜΕΙΩΜΑ – ΔΕΛΤΙΟ ΤΥΠΟΥ**

**Σχετικά με τα αποτελέσματα στο στεγαστικό πρόβλημα των πυροσβεστών της Π.Υ. Α/Λ Σκιάθου μετά την παρέμβαση της Ε.Α.Κ.Π.**

Η **Ε**νωτική **Α**γωνιστική **Κ**ίνηση **Π**υροσβεστών με αφορμή το στεγαστικό πρόβλημα που αντιμετώπισαν συνάδελφοι μας μετά το αιφνίδιο ξεσπίτωμα από τις εγκαταστάσεις της Π.Υ. Α/Λ Σκιάθου, με παρέμβασή της στις **29 Μαΐου 2020** ( βλέπε [site](https://www.eakp.gr/2020/05/29/%cf%80%ce%b1%cf%81%ce%ad%ce%bc%ce%b2%ce%b1%cf%83%ce%b7-%ce%b5%ce%b1%ce%ba%cf%80-%cf%80%cf%81%ce%bf%cf%82-%cf%85%cf%80-%cf%80%cf%81%ce%bf-%cf%80%ce%bf-%ce%b3%ce%b9%ce%b1-%cf%84%ce%b1-%cf%80%cf%81/) [eakp.gr](https://www.eakp.gr/2020/05/29/%cf%80%ce%b1%cf%81%ce%ad%ce%bc%ce%b2%ce%b1%cf%83%ce%b7-%ce%b5%ce%b1%ce%ba%cf%80-%cf%80%cf%81%ce%bf%cf%82-%cf%85%cf%80-%cf%80%cf%81%ce%bf-%cf%80%ce%bf-%ce%b3%ce%b9%ce%b1-%cf%84%ce%b1-%cf%80%cf%81/)) προς τους Υπουργούς Προστασίας του Πολίτη, Εργασίας, Κοινωνικών Υποθέσεων και Υποδομών και Μεταφορών, κατάγγειλε το οξύ πρόβλημα διαμονής των συναδέλφων που μετατέθηκαν και υπηρετούν στην Π.Υ. του ιδιωτικοποιημένου Αερολιμένα Σκιάθου.

Απαίτησε να βρεθεί άμεση λύση στο πρόβλημα στέγασης που προκύπτει για το προσωπικό που υπηρετεί στην Π.Υ. Α/Λ Σκιάθου και τούτο γιατί το συγκεκριμένο νησί, συγκαταλέγεται σε έναν από τους πιο δημοφιλείς τουριστικούς προορισμούς με αποτέλεσμα την εξαιρετική δυσκολία για εξεύρεση αξιοπρεπών χώρων για τη διαμονή τους, στα πλαίσια των οικονομικών τους δυνατοτήτων.

Ο αντίκτυπος που προκάλεσε η συγκεκριμένη παρέμβαση, ήταν τέτοιος ώστε βουλευτής, μέσω Επίκαιρης Ερώτησης που κατέθεσε στη Βουλή προς τον υπουργό Προστασίας του Πολίτη την ίδια κιόλας ημέρα και συγκεκριμένα στις **29/05/2020**, με θέμα « Προβλήματα του προσωπικού στην Πυροσβεστική Υπηρεσία του αερολιμένα της Θήρας » ( βλέπε σχετικό [βίντεο](https://www.alt.gr/n-papanastasis-na-dothei-oristiki-lysi/) [από](https://www.alt.gr/n-papanastasis-na-dothei-oristiki-lysi/) [site](https://www.alt.gr/n-papanastasis-na-dothei-oristiki-lysi/) [alt.gr](https://www.alt.gr/n-papanastasis-na-dothei-oristiki-lysi/) ), επισήμανε στην δευτερολογία του και το πρόβλημα στέγασης που αντιμετωπίζουν οι συνάδελφοί μας στην Π.Υ. Α.Λ Σκιάθου.

Πριν από λίγες ημέρες πληροφορηθήκαμε ότι μετά από τις προαναφερόμενες παρεμβάσεις, την επόμενη κιόλας ημέρα, οι συνάδελφοι που αντιμετώπιζαν αυτό το πρόβλημα ενημερώθηκαν μέσω της διοίκησης τους ότι μπορούν να διαμείνουν εντός των εγκαταστάσεων την υπηρεσίας καταθέτοντας σχετική Δ.Υ. αναφοράς.

Η λύση που δόθηκε δεν έλυσε συνολικά και ολοκληρωμένα το πρόβλημα που αντιμετωπίζουν όσοι υπηρετούν στην συγκεκριμένη υπηρεσία. Η Ε.Α.Κ.Π. με την στοχευμένη παρέμβασή της ανέδειξε το πρόβλημα αυτό σε υπηρεσιακό και πολιτικό επίπεδο, προτείνοντας ουσιαστικές λύσεις, και κατάφερε μέσα σε σύντομο χρονικό διάστημα να δοθεί λύση, έστω και με αυτόν το τρόπο, στην διαμονή των συναδέλφων.

Ας αναρωτηθούν οι συνάδελφοι της Π.Υ. Α/Λ Σκιάθου, που ήταν και τι έκανε για αυτούς όλο το προηγούμενο διάστημα το προεδρείο της Ε.Υ.Π.Σ. Νομού Μαγνησίας;

Αλήθεια, το προεδρείο της Ομοσπονδίας μας γιατί αδιαφορεί εδώ και χρόνια;

Γιατί εδώ και 3 ολόκληρα χρόνια όχι μόνο δεν έχει βγάλει μια ανακοίνωση για όλα αυτά που συμβαίνουν στα ιδιωτικά αεροδρόμια, αλλά ούτε μία αντίστοιχη παρέμβαση προς αυτή την κατεύθυνση δεν έχει κάνει;

Μάλιστα κάθε φορά που ξεσκεπάζεται η στάση του από τις καταγγελίες της ΕΑΚΠ, για να ρίξει στάχτες στα μάτια των Πυροσβεστών της Σαντορίνης, που αντιμετωπίζουν παρόμοιο στεγαστικό πρόβλημα μέχρι και σήμερα, καθώς και των συναδέλφων που υπηρετούν στην Π.Υ. Α/Λ Μυκόνου που επί σχεδόν 3 ολόκληρα χρόνια αντιμετώπιζαν και αυτοί σοβαρά προβλήματα κατά την άσκηση των καθηκόντων και με τη διαβίωση τους, προβαίνει σε κάποιες αόριστες φραστικές αναφορές συμπάθειας προς τους συναδέλφους, λες και το πρόβλημα που αντιμετωπίζουν εδώ και 3 χρόνια προέρχεται από φυσικό φαινόμενο και όχι συγκεκριμένες πολιτικές και υπηρεσιακές ενέργειες.

Οι εκπρόσωποι του κυβερνητικού συνδικαλισμού είτε στην ΠΟΕΥΠΣ είτε στις ενώσεις, ακολούθησαν και ακολουθούν πρακτικές συμβιβασμού και μοιρολατρίας, αβαντάρωντας με αυτόν τον τρόπο τα επιχειρηματικά συμφέροντα , υπονομεύοντας τα συμφέροντα των συναδέλφων που ζουν στο πετσί τους αυτές τις τραγικές συνθήκες διαβίωσης και εργασίας. Για όλα αυτά τα προβλήματα μόνο η Ε.Α.Κ.Π. κατήγγειλε και δημοσιοποίησε και πέτυχε μέσω των στοχευμένων παρεμβάσεων να δοθούν λύσεις στις περισσότερες των περιπτώσεων που ανέδειξε .

Δεν πρέπει να ξεχνάμε ότι την ίδια παθητική στάση κράτησαν και για τις Π.Υ. Α/Λ Ζακύνθου, Σάμου, Κεφαλονιάς, Κω, μέχρι και που φτιάχτηκαν οι σύγχρονες εγκαταστάσεις, αλλά μέχρι τότε όλοι τους “ ***άκρα του τάφου σιωπή***”. Η κοροϊδία δεν έχει όρια δυστυχώς!

Ειδικότερα για τους συνάδελφους που υπηρετούν στις Υπηρεσίες των Αερολιμένων αλλά και στα Πυροσβεστικά Κλιμάκια των νησιών της Κεφαλονιάς και της Ζακύνθου τώρα ήρθε η ώρα να πάρουν την σωστή απόφαση και να γυρίσουν την πλάτη τους σε όλους αυτούς, που χρόνια τώρα αδιαφορούσαν, και να στηρίξουν το αγωνιστικό ψηφοδέλτιο της Ε.Α.Κ.Π. στις 6 και 7 Ιούλη που αποτελεί το πραγματικό αποκούμπι όλων των πυροσβεστών.

Να στηρίξουν την Ε.Α.Κ.Π. που με την αγωνιστική και ασυμβίβαστη δράση της, αποτελεί τον μοναδικό και ουσιαστικό πόλο αντίστασης και αντίδρασης απέναντι στον οδοστρωτήρα των εργασιακών μας δικαιωμάτων. Έχουν πλέον την απαραίτητη εμπειρία και την δύναμη να κάνουν το αποφασιστικό βήμα!

Οι προσπάθειες και οι αγώνες της Ε.Α.Κ.Π. για ουσιαστικές λύσεις στο πρόβλημα στέγασης που αντιμετωπίζουν οι συνάδελφοι της Π.Υ. Α/Λ Σκιάθου και Σαντορίνης δεν θα σταματήσουν.

Η **Ε**νωτική **Α**γωνιστική **Κ**ίνηση **Π**υροσβεστών, συνεχίζει να παλεύει με οργάνωση, αγωνιστικότητα και δυναμισμό για το δίκιο των πυροσβεστών, για να δοθούν λύσεις στα μεγάλα και διαχρονικά προβλήματά που ταλανίζουν την υπηρεσιακή και οικογενειακή τους ζωή στο ύψος των σύγχρονων αναγκών, μέσα από τις δυνατότητες που υπάρχουν με τα σημερινά επίπεδα ανάπτυξης της επιστήμης και της τεχνολογίας.

Σε αυτόν τον αγώνα καλούμε όλους τους συναδέλφους να συμπορευτούν μαζί με την Ε.Α.Κ.Π. Να αφήσουν πίσω τα βαρίδια του κυβερνητικού συνδικαλισμού που κανένα ενδιαφέρον δεν δείχνουν για τα πραγματικά μας προβλήματα, αντιθέτως διαχρονικά βάζουν πλάτη για να περάσουν πιο εύκολα οι εκάστοτε κυβερνητικές αντεργατικές πολιτικές.

**ΠΑΛΕΥΟΥΜΕ ΓΙΑ ΤΑ ΔΙΚΑΙΩΜΑΤΑ ΜΑΣ**

**ΔΙΕΚΔΙΚΟΥΜΕ ΜΙΑ ΚΑΛΥΤΕΡΗ ΖΩΗ**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**